khistorydata/jeongjo-sjw-relations huggingface dataset:
정조 19년 · 목
敎曰六十一歲卿宰今年推恩人生日問之其中前文衡生日在近自本道給食物狀聞事下諭于檢校直提學箕伯處
정조 19년 · 강
遞承旨申獻朝以宋民載代之前望也仍命明日東陽尉貞淑翁主致祭時民載進去
정조 19년 · 목
敎曰有國重事莫過於刑政而近日鄭妻事始欲屈法伸恩終又以公抑私而名雖還配實則出場無期外面形跡之不誠無實所關非細然當者何從而自現自上決不欲査出金吾堂郞果何罪五部官隸亦何辜一日二日一味如是還恐國體之屑越聽聞之駭惑屢回思量有此下敎若或爭難則其時直爲放還其京中舊宅亦可有依據之辭先以此意令廷臣知之今方遣內侍傳于鄭妻在處以還發披州則減一等更以任便居住之典改之依前出置城外今則公法伸而私恩行刑政亦無顚錯之歎矣
정조 19년 · 목
政院啓言諸承旨有稟達事來詣閤外請對矣敎以退去又啓言諸承旨雖伏承退去之命而冒萬死更爲求對矣敎以恩法兩伸而刑政有據敢如是爭執乎斯速退去又啓言諸承旨雖伏承斯速退去之命而憂憤之極不避猥越更爲求對矣敎以自島而陸旣不如彼紛拏今於自畿而郊若是劻勷豈成說乎卿等斯速退去
정조 19년 · 강
院議啓賜批都承旨李祖源左承旨金載翼右承旨李海愚左副承旨宋民載右副承旨鄭尙愚同副承旨李肇源
정조 19년 · 목
政院啓言噫明義一部揭如日星而苟究諸逆之根抵卽鄭妻是已使渠尙今偃息已是失刑而矧今逃躱之形跡旣露金吾之捕捉無期只使該堂待罪闕外而已此際出置城外任其居住之敎又何爲而發也日前臺啓之允從也猶幸輿憤之少洩今則竝與還配而不行刑政之失當殆有甚於自島而陸人心之憤惋王章之壞損當復如何伏乞亟收成命使已允之臺啓得行焉批以島與陸其律名之輕重道里之遠近何等懸絕而在其時則別無他言今於畿與郊五十步百步之間小大劻勷應接不腵此誠不可使聞於他人到今恩法兩伸而刑政有所據此而煩聒則當還置本第已有設言於卿等者此批旨令今日入來諸臣知之
정조 19년 · 강
時原任大臣率卿宰求對遣承旨傳諭
정조 19년 · 목
政院啓言左議政兪彥鎬石議政蔡濟恭領敦寧金履素判府事金憙李秉模有稟達事來詣請對矣敎以引接非難酬應甚苦大官異於言官此等處宜效古人順美之義若聞卿等之將順則卽當引見此意承旨往傳○時原任大臣率二品以上更爲求對敎以欲爲臣盡臣道不以舜之所以事堯事君不敬其君者也予雖否德卿等之事予其可不以事堯之道事之乎大抵如此爲盡道如彼爲不盡道則如卿等之位在具瞻者如此如彼之間但當惟義是視盡臣之道而已雖以近古世龍妻事言之其身犯之惡何等貫盈觀於其時全恩與斷義之論古大臣處事果何如乎世龍妻之自通川謫所宥還也宋文正之言曰龍妻之行凶孰如淮南之謀反朱子於淮南譏其徒蜀而致死則通與蜀霧露之毒一也彼死此不死幸不幸耳若不幸則何以免末子之譏乎文正大儒也其說如此亦不盡分於臣道而然乎見今習俗於此等事惟恐其討之或歇設之不猛爭相戮力無所不至設一陷穽於朝著雖使文正在此時其言之檏直必不若其時矣此所以首提丕變之義對卿等說道於左右相重卜之初筵者意豈徒然然以明諭之故徐外人似無由聞知卿等對揚之機政在於此等處卿等俱被殊知義同燥濕寧或却顧身計抅攣於習俗之莫可猝改不以事堯之道事予又不以先正之言於聖朝盛時者自任而擔着使前席諄之千言萬語聽之藐藐如風過耳乎今日順美明日遭彈在卿等可謂暮年光華惜乎卿等之何憚而不爲之哉日前之勉循於還發之啓朝者之減等於任便居住予亦急於出場未免爲此苟且彌縫之擧如使古大臣者見之以予政令當作如何看也予所求之於卿等者不過是第二層不難從之請則卿等造朝求見之不足又率卿宰而請對慨然慨然無以爲諭若此則勢將踐先甲之諭直用古事宥還舊宅之外更無他道予言難再卿等默會之意入侍承旨以此本草往傳大臣所在處退去與否知入
정조 19년 · 강
三司諸臣及金吾諸堂求對不許
정조 19년 · 목
政院啓言玉堂上下番有稟達事請對矣敎以退去又啓言玉堂上下番更爲求對矣敎以退去又啓言兩司諸臺有稟達事請對矣敎以退去又啓言三司請臣雖伏承退去之命衷情轉激按住不得冒萬死更爲求對矣敎以須看院議啓批又啓言三司諸臣伏承嚴敎萬萬惶懍而未借方寸之前益切抑鬱之忱冒萬死更爲求對矣敎以退去又啓言三司諸臣屢次瀆擾極知萬萬猥越萬萬悚懍而有懍莫達哀情益激冒萬死更爲求對矣敎以退去又啓言判義禁鄭好仁同義禁曺允亨李太亨有稟達事請對矣命還給
정조 19년 · 목
肇源啓言鄭妻卽明義錄中諸賊之根抵而旣允之臺啓尙未得擧行此誠失刑之大者至於今此所下傳敎萬萬抑塞若或爭難直爲放還之敎有若先制群下使不敢更爲措舌者然刑法顚倒之外大聖人辭令尤不當若是矣伏乞亟收成命敎以承旨所奏極爲非矣爲先從重推考
정조 19년 · 강
重推內局副提調李祖源汰拿首醫金光國汰掌務官金宗建
정조 19년 · 목
雈舌進上趁不待令也
정조 19년 · 강
華城幼學朴周陽等上疏請建高麗忠臣李臯書院賜批
정조 19년 · 목
疏略曰高麗忠臣故翰林學士李臯以集賢殿提學當麗末政衰退居水原府光敎山之南麓塔山恭讓王遣中使問所樂何事臯盛稱湲山之勝有四通八達無壅蔽之語蓋寓諷意也我太祖大王元年屢有召命臯辭以此山爲首陽固守不起又下京畿按廉使之命終不應太祖大王遂命圖晝所居覽而嘉之因名曰八達山蓋宅在山之東北頂礎砌垣塢猶見遺趾之宛在井泉釣臺尙留學士之傳稱臯嘗逍遙東北川上以忘世念仍名忘川遂以自號晚又移居於山之東南數里每勸隣里爲善名其里曰勸善里居家孝養出於天性遭憂居廬行朝夕祭聞有匙著聲出於床卓感痛之極不輟血泣一目失明鄕黨稱其至孝世宗朝以石碑特旌其閭曰高麗孝子翰林學士李臯之碑景宗朝癸卯年間耕田遺基得碑之餘片移置于墓所蓋入我朝不仕者世稱八學士而李臯家華中只傳臯與趙狷李集三學士而已蓋趙狷隱居於光敎山之北淸溪山李集隱居於淸溪山之下遁機里三人之所居相近故時或騎牛往來臯之子吏曹參判審亦著忠孝其友人寄詩曰父子稱夫子如公穻古今蓋當世公議皆以夫子推之其行誼純篤於此可知當時竝名同棲之兩人建祠腏享極其崇奉而臯獨不與實有乖於我聖上片善不遺一節必錄之盛德法駕之臨幸若將有契於屢百載之後聖恩特絕於曠感侑祭至遣以近臣臣等之榮聳感頌容有其極玆敢相率呼籲伏乞特許建院之請俾伸一方尙賢之誠批以疏辭下該曹稟處禮曹啓言李臯之當麗末而退守林泉際聖世而固辭徵辟八達山名聖祖肇錫一邦人士至今欽歎因其遺趾許建一祠恐合於褒忠奬節之典今此疏語以趙狷祠宇之特許賜額願以爲例者可見公議而彼則只是賜額此則事係新創有不敢直請許施請上裁敎以尋其基而建臺訪其墓而致侑一府之瞻矚有所百世之曠典克擧恩榮無憾褒奬備至何必越法立祠然後始可謂之崇德象賢乎
정조 19년 · 강
罷敦寧都正韓晚裕職
정조 19년 · 강
命毓祥宮懿昭廟文禧廟夏享兼行於端牛節享
정조 19년 · 목
禮曹啓言毓祥宮懿昭廟文禧廟夏享每於夏至日設行而今年則端午節享與夏至相値請夏享與端午節享兼行之意祝文中措辭添入允之
정조 19년 · 강
遞典牲提調李得臣以李敏輔代之前望也
정조 19년 · 목
敎曰詳聞情勢宜令一伸典牲提調李得臣許遞前望單子入之使之卽爲進去着品
정조 19년 · 강
命以明日詣景慕宮行朔祭
정조 19년 · 목
敎曰明月當詣景慕宮行朔祭翌朝還宮該房知悉○敎曰今日適因膈症晩有降意朔享今始下敎矣享日在近則例多從便爲之之例今夜勿爲齋宿只於明日享所致齋事分付
정조 19년 · 강
拿處淮陽府使朴師轍咸興中軍韓師貞高山察訪申史澳
정조 19년 · 목
禮曹啓言觀此咸興永興兩本宮陪香史官尹致永別單則淮陽府使朴師轍香祝陪進事體至重而謂有身病任自華轎咸興中軍韓師貞香祝奉安之後隔墻用刑惟意暄譁高山察訪申史澳沿路各驛不待驛馬至有貰馬之弊云論其罪狀俱極可駭請一竝罷默令該府拿問處之敎以竝拿問處之
정조 19년 · 강
放大靜縣定配罪人梁之蘊
정조 19년 · 목
刑曹因濟州牧使李禹鉉定配罪人放未放狀本回啓言未放秩依啓聞施行稟秩大靜梁之蘊罪雖徒年所犯深重不可遽議疏釋依定式移錄勿限年啓本及冊子多有誤書事甚未安請推該牧使敎以依回啓施行梁之蘊係是徒配且經大霈依法典放送事分付
정조 19년 · 강
召見請對時原任大臣于誠正閣
정조 19년 · 목
敎曰引接與否不在於卿宰之有無大臣未及登筵而筵敎亦未聞之則卿宰先爲來會卽亦習俗中一事使之退去卿等當引接矣此意遣史官傳諭于時原任大臣仍命入侍諸大臣問候予曰非時泄症度數頻數晩後差有減勢矣左議政兪彥鎬等曰明義錄卽一部春秋若不嚴於此則是將國不得鳥國人不得爲人矣向者鄭妻之自島而陸自陸而畿已是失刑之大者而亦可謂猶存防限今則幷與還配而不得爲之王章之虧損無復餘地矣頃者還配命下之後以王府之未卽擧行猶有請對之擧況且任便居往之敎豈不萬萬柳塞乎予曰世龍妻之罪何等貫盈而先正之論猶以全恩爲當然卿等亦以先正此言爲非乎彥鎬曰世龍妻則非但其時年少且其罪犯與鄭妻有輕重之別若使先正當今日之事決不唯命承順矣予曰孝廟幸卯年以比事全恩斷義之論作一偏黨如故相李敬輿宋先正皆王全恩之議若先正則不但謂當宥直請以復爵矣今欲全釋復爵則爭難固然而至於城外黜置之典旣與全釋有間可謂公法私恩之兩行卿等猶且固執何也卿等若一向如是當踐先甲之諭矣彥鎬曰臣愚死罪竊恐聖上此敎使臣等不得更言也明義錄一部信如金石更加三思焉予曰以如此罪而猶蒙放釋使後世之人皆有以知帝王家䔍倫之義則其有益於世道果何如卿等能對揚則庶見古大臣風而猶不欲將順乎右議政蔡濟恭曰俄下請對時傳敎丁寧懇惻孰不感歎而殿下之全保卽私恩也臣等之爭執卽公法也且鄭妻之罪與龍妻之所犯大有間焉又況鄭妻罪惡備載明義錄春秋部昭布八方而今我殿下乃謂故捨是惟予聽者是何敎也將順其美則有之矣臣未聞將順其屈法也予曰依卿等言今日還配則明日還宥之外無他道矣彥鎬曰才配還放使渠依舊偃息臣等豈敢聞命乎予鳴咽柳塞曰事若傳會而不得不言矣當初放渠之夜夢見先王洋洋在上有若監臨卿等聞此諭之後豈敢更言乎如是而猶謂不然則全釋而已幾年放歸之後豈可更爲還送乎任便居住亦在史册則雖有從輕之意而異於全釋其罪矣濟恭曰若先王在世則豈或以恩掩法而此豈先王貽謨之意乎全釋之敎萬萬過中矣予曰幾年放還之餘因一宮婢之作鬧惹起一場紛拏不然則外人豈或知之誥諭多方目周已然然如近世之闡義昭鑑明義錄等書是也明義錄旣自如則其罪固自在而體先朝鍾愛之意述我家䔍倫之情使之任便居住可謂經權得中卿等有何爭執之端乎領敦寧金履素曰凡在疆域之內有血氣之倫者孰無憂憤之心乎雖以私恩言之自島而陸已是伸恩之大者矣予曰向日北山宴會時掖隸馬榮麟突入作拏擧措極其駭悖云然乎濟恭曰臣等雖無似若有如此之事則豈不草記或懲治乎渠於宴席將罷之際入拜請舞未幾還出如斯而已予曰卿等雖柔善決無坐視其駭擧默無一言之理而外言則籍藉以爲無朝廷云矣予曰事至極處不得不用權矣彥鎬曰臣等未能諦悉聖敎矣予曰當明諭矣古者緹縈爲言父替配使其婢爲其主替配亦何不可之有濟恭曰聖人之權異於此此豈所望於殿下者乎子曰不得乙也(刀削)履素曰伊時事在蒼黃臣又無學識罪至於此矣予曰豈但卿一人之責此皆由於習俗之莫可奈何也彥鎬等曰鄭妻事不得請則不得止也予曰折柳樊圃狂夫瞿瞿旣云黜置則遠近何論不然則替配或敎送之外無他道矣
정조 19년 · 목
具翼善冠袞龍袍乘輿出永淸門弘化門入逌瞻門至齋室門外降輿入齋室少頃詣版位行再拜禮陞詣宮內奉審還入齋宿
정조 19년 · 강
時原任大臣求對不許左議政兪彥鎬右議政蔡濟恭領敦寧金履素判府事金憙李秉模
정조 19년 · 목
政院啓言時原任大臣昨夜筵退之後衰情轉益柳鬱更爲求對矣命遣史官還傳
정조 19년 · 강
召見稟事閣臣徐龍輔于便殿
정조 19년 · 강
設置華城直路撥站仍給壯營錢一萬兩太僕馬十五疋
정조 19년 · 목
稟事閣臣徐龍輔啓言臣於待罪畿藩時自京營站至華城一依西道例置撥傳命事伏承筵敎矣臣與新使及各其守宰往復爛商旣定道里且占基址其所分站立馬之節不容少緩所入財力限一萬兩措辦然後方可設施請令廟堂趁卽區劃使之擧行從之敎以係是爲華城行宮設置之擧則自有所重且爲驛馬之弊則雖用經費亦可而華城凡事旣不煩經用此亦豈可異同乎壯勇內營錢萬兩劃給以爲趁今設置之地又啓言設撥之初自官預爲備給馬疋而其後則亦當依西路例以每月儲置錢中隨頉改主矣目今設站不遠馬疋當爲備給而臣曾聞太僕前提擧言則平薪牧場馬之分送於南陽等諸處者其數不啻夥然云毋論平薪分送馬與本牧元在馬另擇其健實能走者限十五疋取用而若或長於駄載短於能走則與太僕左右綱卜馬中已經馴養者換用實爲彼此兩便之道矣從之
정조 19년 · 강
命舟橋看役將校等依願收用
정조 19년 · 목
舟橋堂上徐龍輔啓言今番舟橋之役監官領將隨其所願從便收用事旣承筵敎矣監官三人領將十人內首監官一人邊將除授事旣奉承傳副監官一人軍門或衛將問從願收用事載在節目日前已除衛將其餘監官領將十一人一竝招致問其所願則自願加資者八八自願衛將者二人自願巡將者一人矣敎以自願加資者賞加自願衛將及巡將者分付兵曹竝卽依願收用又啓言嘉善李德麒曾以訓局將校校初舟橋效勞旣多而問其所願不過復屬於該營而已矣敎以分付該營亦卽收用
정조 19년 · 목
疏略曰臣之日前所被人言雖云深重職由臣自速而自招夫誰怨尤噫臣罪臣自知之受恩罔極致住至此而三載中書一直辜負人望之輕淺而不能董飭庶僚識慮之昏昧而無以逆折奸萌萬機獨勞而臣則恬嬉世道日溺而臣乃伈俔進不知止恬不知恥執此論臣何辭自解至若朝參前後僨誤狼狽尤爲臣難逭之罪犯而聖度如天不加誅殛只許遞免斯其爲無前之寬典不世之殊渥則銘鏤方寸若新受賜章皇拜命便若無故原其心則雖出惶感執其跡則終涉放倒人之爲言亦何怪其如是也適値閟宮之親享仍爲候班之伸分燈復拚棄廉義入參班聯有靦面目無地容措伏乞勘臣罪負以謝物議以安賤分批以轎前之諭旣示勉出之意疏辭過矣安心勿辭仍命遣史官傳諭
정조 19년 · 목
疏略曰臣之前後辜負之罪上而聖鑑日月其臨下而夙夜自訟向來免相之敎非譴伊榮卽日樞府之除旣惶且感意謂司直忠厚之論不必自引天地庇覆之德宜卽叩謝纔奉疏批章皇出肅自他人泛看則難望其委曲思量若已當之無怪乎憂四維之不張也臣若憑恃寵靈揚揚周行則是誠不識四維之爲重也伏乞亟賜斥罷俾得粗安微分批以齋宵前席說之頗詳又何尋章深引勿辭安心仍命遣史官傳諭
정조 19년 · 강
重推兵曹判書沈煥之仍命正郞洪樂游拿問照律當該部將決棍入庭侍臣掌令申若樞副應敎尹光普副修撰崔顯重竝遞差
정조 19년 · 목
敎曰朝儀有關朝綱昨於傳祝迎香之時鹵簿不能整待以致嚴鼓之踰刻雖非前夜之預有飭敎固不敢如彼且況東西班行鵠立外班者久矣而入就位亦未免因此遲滯寧有如許朝綱乎意謂大臣之轎前進身也有所警責之請而經宵過日迄無聞焉予將不得不替費辭敎鹵簿使沈煥之爲先從重推考該色郞廳洪樂游令該府拿問過齋後照律重勘當該部將何足責問各亦於過齋後決棍入庭侍臣能不愧於仗馬乎一竝捧現告遞差以警當言不言之非
정조 19년 · 강
命明陵別檢韓泰運參奉朴宗臣先汰後拿下屬令畿伯嚴棍昭顯墓守衛官朴泰彥金胤甫勘律仍命畿伯至月初摘奸狀聞
정조 19년 · 목
宣傳官鄭來升書啓以爲臣伏承聖敎馳詣明陵外靑龍蜂峴詳細摘奸則防路處壘石成堵設棘防遮果無牛馬通行之跡而間間有人行踰越之㾗招致陵官韓永建及守僕陵軍等詳問則去二月植木時役軍往來之跡云故各別防禁之意嚴飭陵官及守僕陵軍等仍又馳詣昭顯墓遍審局內則自主峯至靑龍內外年前所植雜木及私木或有枯損而每年補植亦爲夥然頗有來頭茂密之望而白虎內麓所植稀疏故連加栽植之意嚴飭於墓官金胤甫及墓軍等木根則或有年久之㾗而無新斫處敎以明陵外靑龍蜂峴補土處無論樵路與否旣有人行之㾗萬萬駭然先朝下敎至嚴而防禁太弛年來春秋摘奸卽仰體之意而陵官輩擧行焉敢若此當該官員等先汰後拿其代令該曹口傳差出下送下屬令畿伯嚴棍狀聞明日雖値齋日以仰體之意有此處分勿拘開坐事分付雖以昭顯墓植木所言之無狀墓官濫䂨濯濯近年別有新定式蜂峴摘奸時補植形止一體摘奸者法意何如則所謂植木雖有稠密處亦或稀闊云當該墓官等過齋後令該府拿來勘律以公罪勘放今年冬更當摘奸而亦令畿伯至月初摘奸勤慢狀聞
정조 19년 · 강
重推吏曹判書尹蓍東仍命元陵忌辰祭獻官以大臣儀寶中更爲塡差
정조 19년 · 목
吏曹以工曹參判金履翼差元陵忌辰祭獻官敎以諱辰隔日孺慕莫逮如不祭之歎粗伸於替攝之節觀此差祭之啓單極爲駭然求差則大臣儀賓卿宰不但無所拘許多正卿以上乃以昨再昨新資之亞卿差送烏在其別異於是陵之意乎當該差祭銓官從重推考大臣閣臣儀賓中更爲塡差事分付
정조 19년 · 강
召見儀軌堂上沈頤之閔鍾顯徐有防李時秀李家煥徐龍輔李晚秀于便殿
정조 19년 · 목
予曰昨聞承旨所奏則所抄出者尙未就緖云如是而限前能成編乎頤之等曰政院日記今方考出而日記亦多疏漏矣予曰日省錄卽當內下須卽詳細抄錄而卿等分掌條目各抄所掌之條件可也昨見所抄錄者則多有誤落此是該堂初不照檢之致矣晚秀曰伊日內入時果未照察云矣予曰守禦使老矣有難責以筯力其中一卷從便抄出其他該堂須惕念擧行曹司兩堂專爲主管以爲及期成書之地可也
정조 19년 · 강
釐正各營中旬啓目
정조 19년 · 목
承旨李益運啓言臣等以政院日記考出謄送於儀軌廳以爲編輯之地而園幸後各營中旬啓目別單亦當入編於儀軌矣取見禁御兩營及兵曹啓下別單則一事異例營各不同殊涉斑駮恐合釐正禁御營則雖已啓下與未修啓各軍門一體改修正以入此後則請依此例定式施行之意出擧條申飭從之
정조 19년 · 강
蠲減衍慶寺內司所納麻鞋等物仍飭畿伯本寺侵漁之弊隨現狀聞
정조 19년 · 목
京畿監司徐有防啓言衍慶寺僧役自內司量宜蠲除事已有廟堂行會矣臣於今番巡路招問寺僧則一年內司所納熟麻鞋草鞋粘米曲子細繩栗糖等屬總而折價則不過爲十五兩錢云今若就各種略有蠲減則數甚些少雖全數除減在本司別無關緊在僧後大有實惠敎以一竝蠲減如有侵漁之弊隨現狀聞
정조 19년 · 강
遞承旨李晚秀李益運以洪義榮韓晩裕代之尋遞晩裕以申大顯代之竝前望也
정조 19년 · 목
敎曰左承旨右承旨許遞令該曹口傳代軍職使之專意編役其代前望單子入之待下批牌招察任批下於洪義榮韓晩裕晩裕違召敎以違牌承旨許遞前望單子入之待下批牌招察任
정조 19년 · 강
遞承旨黃昇源仍任亞銓
정조 19년 · 목
政院啓言新除授左承旨洪義榮資是嘉義而都承旨黃昇源資是嘉善座次有違格例何以爲之敎以都承旨仍任亞銓左承旨牌招都承旨前望單子入之
정조 19년 · 강
遞都總管洪秀輔以洪仁浩爲副總管前望也
정조 19년 · 목
敎曰總管中老病人許遞與未差之代前望單子入之待下批牌招察任
정조 19년 · 강
敍侍從臺上堂下罷散人
정조 19년 · 목
前參議朴宗甲前承旨金勉柱宋民載李肇源前司諫魚錫齡鄭東觀前修撰李龜雲前試官沈奎魯洪秉臣竝敍用
정조 19년 · 강
命式年文武科放榜以親臨爲之處所臨時更稟
정조 19년 · 목
因禮曹啓稟有是命
정조 19년 · 강
以金世淵爲明陵參奉初仕口傳也
정조 19년 · 목
該留守李冕膺狀啓以爲忠淸監司移文內本府居幼學林師穆牙兵崔千應等三名及無號牌一人渰死於平薪鎭安吉浦前洋嚴飭其族屬推來埋置恤典依定式以會付太各一石題給其外無號牌一人旣非本府之人亦無探知之道以此意移文於該道監營敎以如有生前身役蕩減事分付
정조 19년 · 강
給慶興被燒民恤典仍命該府使金養和延燒處一新改葺一竝安堵後拿來嚴處
정조 19년 · 목
咸鏡監司金華鎭狀啓以爲慶興府使金養和牒呈內本府民家失火延燒一百九十五戶致死者一人牛三頭馬一匹俱爲致斃三門四庫一時被燒被燒倉各穀合爲三千五百九十七石大抵本府城內只有一井汲水之道專靠於江水而時未解冰風勢甚獰未免束手待燼發遣褊裨慰諭安接元恤典區別大中小殘依例分給亦以臣營所管穀物別加助給該邑私養山松雜木量宜許䂨優給蓋草等物使之從速結構種糧以附近倉移轉優給今此倉穀旣是延燒則雖與倉庫夫火然有間焉其常時愼火之節不謹檢飭之失在所難免該府使金養和爲先罷黜其罪狀請令攸司稟處監色庫子等拿致臣營嚴刑勘處計料敎以該府使勘罪使渠一新改葺一竝安堵然後狀聞拿來嚴處卿亦各別嚴飭其於從速改構而被燒民戶蠲其賦役除其還穀使卽結構安接形止亦爲狀聞事分付
정조 19년 · 강
勘放金吾時囚丁若鏞等仍命若鏞勿復檢擬於官職之望
정조 19년 · 목
敎曰時囚以草記照律○義禁府啓請丁若鏞杖一百收贖告身盡行追奪放送任厚常杖八十收贖奪告身三等放送允之敎以如有功議各減一等皆以公罪勘放又啓言丁若鏞功減一等杖九十以公罪收贖任厚常功議各減一等杖六十亦以公罪收贖敎以近來之人纔陞一資半級意望滿足不怕不顧有若不識高厚然丁若鏞卽其中一人也頂玉衣緋人孰不然而若鏞則太放恣若此不已而節次推躋則當作何許貌様當犯何等罪惡乎宿衛騎省卽待變重地而且於詣閤有命之後戎裝不爲備待以致侍衛之遲滯是豈十餘日拿囚之罪而編書抄役有關所重雖不得不以公罪勘放如彼放恣之徒使之揚揚周行是可曰國有法綱乎其才自其才所犯自所犯名雖公律實浮私罪銓曹如或檢擬於官職之望當該銓官難免其責以此分付
정조 19년 · 강
遣承旨馳詣懿昭墓奉審摘奸
정조 19년 · 강
命毓祥宮展拜宣禧宮酌獻禮以初七日爲之
정조 19년 · 목
因禮曹毓祥宮展拜節目敎以毓祥宮入齋室後百官徑詣宣禧宮酌獻禮外位事分付○敎曰近日各營軍兵勞役多矣初七日毓祥宮展拜宣禧宮酌獻禮時隨駕軍兵訓將只領中旬時陞禁之步軍陞斗之標下軍爲先後廂馬兵則勿拘哨數亦以優等入格人隨駕禁軍亦然各無過百人其餘留營留陣及扈衛軍官有廳軍隨駕竝置之侍衛則寶劍別雲劍外皆以入直爲之事分付○敎曰初七日擧動時副輦仗馬置之
정조 19년 · 강
左議政兪彥鎬右議政蔡濟恭聯箚賜批
정조 19년 · 목
箚略曰卽伏見夜下傳敎以再昨日親傳香祝時鹵簿不備嚴鼓踰刻而大臣無警責之請誨諭備至臣等不勝萬萬惶愧之至伊日幄次殿座之後臣等率卿宰序立於外儀班次目見鹵簿不能整待院隸喝叫之聲相續不絕而有司擧行太涉遲緩臣等果皆駭視有所相顧酬酢及其轎前賜對之際未發一言泯默而追以致至尊有替費辭敎之敎論其不職之罪合被大何而以其名爲大官獨漏於該曹堂郞入庭侍臣譴罰之中私心惶戲無以自措伏乞亟勘臣等之罪批以朝儀朝綱雖細勿忽然後涓涓不至於滔滔伊時鹵簿擧行未免駭矚卿等趁卽規警則豈有昨日處分乎此等處自多習俗之難脫然遂事也安心視事仍命遣史官傳諭
정조 19년 · 강
配司諫李顯道于黑山島
정조 19년 · 목
義禁府以司諫李顯道定配智島啓敎以大罪有可容者小罪有不可容者人臣告君之辭務當明白剴切則全篇陰瞖不忍正視朝廷苟有如許之類何不直吐出姓名各以當施之律請勘而爲此宵小憸細䵝黯之習乎至於下款臺臣事其罪可謂罔赦渠固不足深誅雖不問亦豈不知乎渠輩此習若不痛改則在渠輩豈喜消息乎年前筵敎渠輩亦庶幾聞之矣然先從現發者嚴處而如許關係所重之罪犯何論楸黑耽乎李顯道以黑山島定配所當刻內押付嚴飭道伯一依荐棘罪人例擧行萬一泛忽當該鎭將令兵使大張威儀於海邊決棍五十度回示鎭兵事分付
정조 19년 · 강
命前判義禁洪良浩加施門黜之典
정조 19년 · 목
敎曰不韙之者非一而宜從目下現發者先爲處分卽當然之事日前略施譴削之典而年雖耆舊外貎不至衰鑠則其中之神精亦可推知今番擧措太沒嚴畏彼重臣之柔善者尙若此今日朝綱可謂寒心處分未免失之太寬前判義禁洪良浩加施門黜之典
정조 19년 · 강
命龍虎營禁御兩營首校竝除汰嚴棍以華城城役牌將等差其代仍命三營將臣越俸一等整理儀軌堂上華城留守竝推考
정조 19년 · 목
敎曰城役牌將從自願令各該營門收用後別單事成命已久該留守尙無登聞者爲先自儀軌所取考判下文蹟一一遍問各營有闕而充差者無窠而未充者秩秩區別草記事分付○整理儀軌廳啓言城役牌將依傳敎取考別單判下後收用與否問于各該營則龍虎營前萬戶宋仁宅禁軍金義淳前禁軍末洞禁衛營別武士金重撋前別軍官洪大升御營廳別武士朴孝源孫興雲前敎鍊官片匡輝旗牌官黃致淵俱無見窠姑未收用云訓鍊都監敎鍊官金享璘金啓澤從自願待鐵峴別將安州屯監差送時收用而閑良吳泰運姑無見窠不得收用云總戎廳敎鍊官申㬘有從厚收用之命故侍屯監劃出時差送云嘉善李道文則判付內令留守從便收用後別單事有命故方關問該留守敎以訓局總廳則擧行固當若是而龍虎營禁御兩營事極爲駭然雖難一竝加出豈可全然勿論乎三營首校爲先除汰其代先爲充差首校等過齋後目本所捉來嚴棍草記若知所重豈敢若此三營將臣越俸一等雖以本所言之下敎之前若能往復提飭豈煩飭敎乎卿等及留守亦爲推考此後充差之類令各該營這這草記
정조 19년 · 강
命京畿監司徐有防越俸一等
정조 19년 · 목
整理儀軌廳啓言乙卯整理穀設施傳敎及節目行會諸道已至多日而畿營處在咫尺之地關到形止尙不狀聞誠極慢忽請道臣徐有防重推敎以其間雖已出巡還營亦至多日則尙不狀聞極爲駭然不可推考而止越俸一等
정조 19년 · 강
命整理儀軌堂上徐龍輔尹行恁重推兼帶備局有司之任竝減下其代前堂沈頤之仍察徐有隣還差戶曹判書李時秀越俸一等儀軌編印若未及於來月進書之限總理大臣隨現論勘仍命承旨李肇源禁推院吏科治還送華城沁都整理錢祗受狀啓
정조 19년 · 목
江華留守權欕以整理錢二百兩祗受馳啓敎以昨於華留祗受狀本欲爲下敎而未果矣今人精力雖不及古人若欲事事務要周詳豈犯後輩多闊略之聖訓乎公文自有公文之體則伊日行會雖因倥倊啓下之節目初不後錄其他傳敎字司多不照檢以致政院之處處付籤該堂事豈不駭然乎雖以近日儀軌抄役觀之一委下吏皆不致察昨日諸堂入侍至煩飭敎今番諸事下位兩堂多專綰而怠忽已若此此皆職務太煩而然編役汗靑尙遠所謂除本任相妨莫甚古人之七年籌副屢遞屢仍況今人何可一直行公乎儀軌堂上徐龍輔尹行恁爲先各別從重推考兼帶有司之任竝減下其代前堂沈頤之仍察行司直徐有隣亦爲還差且以戶判言之正宣十分着意而諉之下僚及其弟若是而何時編次何時印出乎今者編書爲所重予猶不敢暇逸則諸堂乃敢息偃乎儀軌堂上李時秀越俸一等如是下敎之後若有不謹未及於來月進書之限總理大臣隨現直爲論勘事發牌謄錄郎廳傳諭因此聞之校正堂上謄錄郎廳之差下草記批答不出朝紙人無知者云當該承旨査出禁推院吏令攸司嚴加科治此狀啓與昨下華留狀啓還下送更令儀軌廳行會後修啓事題送書目
정조 19년 · 목
罷散人敍用傳旨捧入時丁若鏞落漏也○敎曰如許微事不善擧行誤捧傳旨之後無難煩稟如許承旨用於何處當該承旨李相璜爲先拿問勘處
정조 19년 · 강
汰拿假注書趙台榮兼春秋白慶楷檢閱吳泰曾
정조 19년 · 목
政院啓言今日詣閤之際史官初不隨詣入侍命下之後以致遲滯萬萬駭然本院請推之外無他可施之罰何以爲之敎以爲先汰去令該府拿問處之
정조 19년 · 강
蕩滌富平府定配罪人兪漢寧
정조 19년 · 목
京畿監司徐有防以富平府定配罪人兪漢寧到配馳啓敎以該房之故處分有區別決知非知而故犯持放蕩滌使近日承宣瞻前忽後習知弊俗者知所恥戒
정조 19년 · 강
以李敏輔爲都總管
정조 19년 · 목
因總府守宮望筒敎以未差之代前望單子入之待下批牌招察任
정조 19년 · 강
命三日製過齋後更稟
정조 19년 · 목
成均館啓言初三日儒生課試大提學未差限內不得爲之敎以三日製過齋後更稟
정조 19년 · 강
開城留守李冕膺以華城赴役匠手施賞馳啓命畵工一人更爲推尋分給
정조 19년 · 목
該留守狀啓以爲華城城役所赴役本府石手五十九名泥匠五十二名晝工一名依備關後錄分等施賞而謹以關內辭意一一膮諭後一等石手四十三名各大米一石五斗二等石手十名各大米一石三等石手六名泥匠五十二名各大米九斗合大米一百二石二斗以會付條擇給其軍役及雜役亦竝蕩減而其中或有身役於他邑者則移文該道俾卽蠲減須給穀數及蠲減數爻修成册上送該曹至於晝工丁千福元無自臣營起送事故搜訪不得姑未施賞敎以分付儀軌廳載錄而其中畵工一名問于該府更爲推尋京鄕間分給後草記狀聞事亦念儀軌廳知悉知委近如京畿而尙無皀白卿獨先爲擧行消詳狀聞奉公之誠極爲可嘉此意回諭
정조 19년 · 강
訓局以園幸時隨駕將官以下別試射放入格別單啓命隨駕將臣以下捧擧案人試射日待令挾輦軍駕前前排自己酉往來者懸錄於別單更爲修正以入中旬賞格先爲分給
정조 19년 · 목
訓局啓言園幸時隨駕將官將校馬步軍兵中已經瑞䓗臺試射者外中旬試場別試柳葉箭一巡鳥銃三放別單書入敎以園幸有所重當親臨須賞過齋後隨駕將臣以下捧擧案人試射日待令而各營準此其中挾輩軍及駕前前排自己酉連爲往來者入格別單懸註雖未入格尾錄於別單之下更爲修上以入中旬賞格先爲分給
정조 19년 · 강
召見藥院都提調洪樂性副提調申大顯于誠正閣
정조 19년 · 강
遣承旨詣元陵奉審摘奸局內諸陵一體奉審
정조 19년 · 강
命以再明日詣皇壇行禮
정조 19년 · 목
敎曰再明日詣奉室行禮仍詣皇壇奉審仍審祭哭牲品令該曹知悉前一日齋宿謹遵先朝受敎當爲之亦令知悉○敎曰明日齋宿處所北苑近處從便爲之近侍亦於齋宿處所近處待令詣皇壇時出還宮門路集成門爲之
정조 19년 · 강
重推承旨洪義榮申大顯蔡弘遠前承旨李相璜李晉秀敍前知申徐邁修李祖源
정조 19년 · 목
敎曰承旨前望單子入之待下批牌招察任同罪未敍者請敍自有定式則近來承宣㥘於月前臺章渠寧獨爲行公同罪之僚貧不爲提稟李肇源事是也且以李祖源言之下位李肇源等皆入於收敍秩而政院又不提奏極爲駭然近日當稟不稟承旨爲先從重推考此後一遵定式施行前知申徐邁修李祖源爲先敍用
정조 19년 · 강
以李儒敬爲捕盜大將中批也
정조 19년 · 목
敎曰觀其勞可知其人莫曰倘來特畀自別前承旨李儒敬右邊捕盜大將除授牌招傳授命召及大將牌傳令牌
정조 19년 · 강
配承旨李晉秀于珍島郡
정조 19년 · 목
敎曰不知事親焉知事君親親之義文武必當無間渠雖武承宣此等處豈有前例之可據乎昨夜御將之席稿脫帽待命於金虎門外之時渠則偃在六仙之列不伏延英門不走守門將廳人事道理萬萬無狀承旨李晉秀定配於珍島地當日押遣
정조 19년 · 강
罷儀軌堂上李時秀徐龍輔尹行恁兵曹判書沈煥之禁衛大將金持默御營大將李漢豐禁軍別將柳孝源職
정조 19년 · 목
領議政洪樂性啓言華城城役所重果何如況進饌事體尤何等重大則其在對揚奉行之道固宜殫竭誠力靡不容極而昨因儀軌廳草記之多致遣漏各營門之不卽擧行致煩提飭以至徹宵酬應揆以國綱萬萬駭然請儀軌堂上李時秀徐龍輔尹行恁兵曹判書沈煥之禁衛大將金持默御營大將李漢豐竝施罷職之典從之敎以事關城後所重何如勞在進饌所重尤何如則當初擧行之不能分明其後草記之乃敢取捨已非常情之所敢出無論如此如彼予所盡誠而竭力惟在爲所重則爲今日臣子者一毫泛忽其可曰識道理乎大抵愛親者不敢慢於人敬親者不敢惡於人於敵以下尙且如此況職在卿大夫之列而出入密邇者隨處怠慢觸事玩愒百隸雖若此若知一分觀感之義則其敢征邁至此乎儀軌堂上等罷職固輕矣旣難鎭長枳錮則勢將如是而已姑且依爲之者此也莫曰易地則皆然凡事只從面前擧行論其臧否則禁御事豈不無狀揆以常理寧有故爲犯科然而近來習俗迫隘日甚兩卽擧措亦由於不得㶄挾而然事君如此何顏歸見其先祖乎年前致祭與竪碑到今尤悔李漢豐金持默聞此敎其敢不走尋先龍之下縮伏數愆乎兵判事可謂節節駭然再昨事纔勘昨午事又出昨午飭敎之後又發昨夜做錯此蓋官太驟職太高無管太多擧行太疏之致而龍虎營凡事別將皆主之幺麼禁軍口傳亦不能登時奉行別將之獨漏豈成說三將譴罷旣徒之別將同施其罪○承旨洪義榮以禁御將及捂使不可無總察之人啓稟敎以兩營則都提調總察從事官發牌聽傳敎總戎使則守禦使無察而昨夜政院之錯傳大非尊其年使之休息之意又何必牌招堂下首將官發牌聽傳敎
정조 19년 · 강
以徐邁修南公轍李鼎德爲承旨竝前望也
정조 19년 · 강
重推金吾堂上趙宗鉉申思運李集斗拿處都事南陽履
정조 19년 · 목
政院啓言禁府原情啓目中摘奸書啓稱以手本大違格例殊無審愼之意請當該堂上重推原啓目使之改修正以入敎以爰辭體重王府捧供事面尤何如焉敢若是不察諸堂爲先從重推考執筆都事拿處供辭後坐起更捧
정조 19년 · 강
政院以禁衛大將金持默御營大將李漢豐問啓
정조 19년 · 목
政院啓言依下敎問于禁衛大將金持默處則以爲莫重城後效勞牌將收用命下之後宜不敢一刻遲滯而適無見窠姑待首闕爲次次收用之計而愚迷昏錯不能卽地擧行致勤嚴敎惶隕罔措莫知仰達云問于御營大將李漢豐處則以爲莫重城後效勞之人收用成命之下豈敢少緩而時無見窠末卽擧行以致多日遲滯自速嚴敎莫非臣愚迷顚錯之致惶懍震越不知所達云矣敎以如許問啓敢爲捧入乎
정조 19년 · 강
命禁軍宋仁宅通計前仕
정조 19년 · 목
兵曹啓言本曹行首敎鍊官文載奎除汰代華城城後牌將禁軍金義淳塡差前萬戶宋仁宅旣是前禁族爲先給官馬口傳以入前禁軍朱泂從自願右邊捕盜部將才已備望受默矣敎以宋仁宅如有前仕通計可也
정조 19년 · 목
政院啓言禁府都事南陽履拿處傳旨誤以禁推書入本院請推之外無他可施之罰命拿處
정조 19년 · 강
給忠州被燒民家恤典
정조 19년 · 목
忠淸監司李亨元狀啓以忠州牧民家失火二十八戶延燒馳啓敎以方春失所甚爲矜悶嚴飭道臣斯速結構尊接其中中戶停糴蠲役小戶糴與役蕩滌事分付
정조 19년 · 강
飭定配罪人李晉秀星火押送
정조 19년 · 목
因定配傳旨敎以星火押送而逗留中路遲滯赴謫令道臣捉致營下嚴根五十度狀聞事分付
정조 19년 · 강
命時囚李相璜李肇源具得魯附過放送
정조 19년 · 강
命永平縣令朴奎淳卽其地定配京畿都事李翊模拿處
정조 19년 · 목
京畿監司徐有防狀啓以爲永平縣令朴奎淳咸興永興兩本宮告由祭香祝陪行稱以病重以座首代行其罪狀請令攸司御處敎以若知所重焉敢使鄕品替行乎擧措極爲悖濫卽其地定配其代令該曹口傳差送雖以本道言之預定兼官等待以修實預差則豈有是乎其時在營擧行之都事令該府拿問處之更令廟堂嚴飭沿路各道無更犯科
정조 19년 · 강
判下訓局隨駕軍兵草記藵諭該大將李敬懋
정조 19년 · 목
訓鍊都監啓言令番本局中旬時步軍之陞禁爲二百七十四名陞斗爲二百四十三名標下軍之陞禁爲一百五十名陞斗爲八十一名馬兵之上上等爲二十八名上中等爲五百五十二名矣標下軍則雖非陞斗猶可分排而步軍只以陞禁二百七十四名爲先後廂則莫重動駕扈衛單弱步軍陞禁陞斗五百十七名馬兵之上上等二十八名外就其上中等以充百名之數似合事宜而軍兵去就關係甚重自下不敢擅便何以爲之敎以草記得體依此爲之雖以昨日事言之落訟者必以爲未及充差一也豈有優劣云而此則大不然其所擧行之誠勤不若總廳之凍足溺嘗聞卿居家有奉先之行誼云矣今果驗移李之誠極爲嘉矣
정조 19년 · 강
遣承旨馳詣受香所奉審摘奸
정조 19년 · 목
皇壇祭享在再明也
정조 19년 · 강
整理儀軌廳以華城城役牌將李道文等區處事關問該留守以聞
정조 19년 · 목
整理儀軌廳啓言華城城役牌將李道文及饌案床差備裨將黃道彥羅東旭何以區處與否關問華城府矣卽接該留守趙心泰所報則以爲各從其願李道文移牒御營廳姑無收用之回報黃道彥文移總戎廳則以待窠收用回移而羅東旭旣無所願姑不得區處云故以此報辭問於御營廳總戎廳則李道文黃道彥竝加設敎鍊官已爲差定矣李道文黃道彥旣付京廳如是區處則羅東旭不可以無所願仍以置之卽爲甀用之意請更申飭於該留守處允之敎以李邦億之軍器寺鄭重周之議藥同參爲不爲間不爲提及本所擧行之稽忽愈往愈甚何也
정조 19년 · 강
命分揀禁府都事南陽履拿處
정조 19년 · 목
義禁府啓言再明日動駕時各差備都事當爲備員請都事南陽履拿處之代令該曹口傳差出敎以分揀放送
정조 19년 · 강
命湖南還餉量宜加分
정조 19년 · 목
備局啓言卽見全羅監司李書九狀啓則以爲道內還餉應分已至罄竭貧窮付還之類比前倍簁而方當東作之日未辨種糧之資各邑鎭留庫各穀中特許量宜加分事請令廟堂稟旨分付矣今年停糴移粟其數夥多飢口賙賑在處罄竭今此加分之請似是不獲已之事諸邑鎭留庫各穀中令道臣量宜取用使窮民有喣濡之效種糧無乏絕之患穀名實數待畢分區別登聞之意請分付允之
정조 19년 · 강
命右捕將李儒敬往華城府裒輯城役事實以來
정조 19년 · 목
敎曰今番編書時華城諸條之裒輯者城役都廳下去然後可以告完右捕將李儒敬除辭朝下往往來間仍佩事分付左邊大將兼察牌招聽傳敎
정조 19년 · 강
命皇壇行禮時侍衛節目令兵曹次堂擧行推承旨南公轍
정조 19년 · 목
政院啓言兵曹郎廳來言明日皇壇行禮時侍衛節目當爲磨鍊以入而判書未差不得擧行云何以爲之敎以令次堂擧行明日別將代領龍虎營敎鍊官敢欲劃出乎兵曹尙無一言而該房亦不微稟該房承旨推考
정조 19년 · 강
遞承旨徐邁修南公轍
정조 19년 · 목
敎曰近來百隸雖不事事至於喉舌之任顧其職關係果何如而昨日今日做錯愈往愈甚戶兵判卽六卿中重任而兵判則其所差出一時不容少緩謂以吏曹政稟之曾已入之尙無政官牌招開政差出之啓辭如許溺職前所未見吏房承旨徐邁修遞差行禮在明侍衛軍兵節目尙未磨鍊入啓雖非吏房固當直請開政差出而效尤知申反以何以爲之煩稟其爲溺職甚於吏房軍士房承旨南公轍亦爲遞差
정조 19년 · 강
遞承旨申大顯李鼎德以李祖源李晩秀李肇源李海愚爲承旨前望也
정조 19년 · 강
命政院寢兩司侍臣牌招啓辭
정조 19년 · 목
政院以明日皇壇奉審行禮時兩司侍臣牌招淸齋啓敎以自可淸齋出肅後參班何必牌招乎
정조 19년 · 강
還送黃海監司李泰永華城城役工匠施賞事狀本
정조 19년 · 목
該監司狀啓以爲戶曹關內因本曹草記華城城役時各邑匠手分等施賞事有命一等米一石五斗二等米一石三等米九斗自本邑各各頒給工匠輩或有未收之還穀當納之軍役及雜役一竝蕩減海州一等石手李成得二等石手孫三才朴成云金五成韓福起金瓦通三等石手金岳金金海奉金聖三金春三文干三吳成律黃益貴白川一等石手韓老味白北實鳳山一等石手金鳳儀金海守朴加郞金三等石手崔鶴令李命位金太位張莫東兔山一等石手李老味黃州一等石手李宗保崔國鎭白同伊二等石手金哲山韓命哲三等石手吳廷大瑞興一等木手異宗學一等石手崔謀奉二等石手李元大三等石手金於仁老味新溪一等石手文元世白龍云一等石手崔德守三等石手李云明平山一等石手崔大老味金鳳彬安岳一等石手宋日奉二等石手金呂元三等石手金武金載寧二等石手趙秋石三等石手吳虛無金等處以戶曹句管會付小米依關辭分等施賞擇其穀品準其斗斛招致官庭使之一一面給渠等或有未收之還穀當納之身布竝卽蕩減之意措辭關飭於各該邑頒給穀名蠲減數爻待其齊報登聞計料敎以兩西雖異三南少米不及大米而京關亦無小米分給之語則莫重城役不知體貌之尊嚴其所擧行若是泛忽道伯事萬駭然似已分給有難更爲與奪此等狀啓不欲掛眼還下送不知所重之道臣處於旬宣之地行承流之任不亦難乎
정조 19년 · 목
皇壇省牲器在明也
정조 19년 · 강
詣皇壇行禮仍省祭器牲品
정조 19년 · 목
具冕服出集成門至朝宗門外降輿詣版位行禮詣壇上奉審詣省器位省器詣省牲位省牲出朝宗門乘輿入集成門還內
정조 19년 · 강
遞兵曹參議吳泰賢拿處郞廳金載一竝汰八色郞廳
정조 19년 · 목
拱北門外騎郞禁喧不嚴儒生就班後至有出入者敎曰兵曹入直堂上遞差當該郞廳先汰後拿近來兵曹擧行萬萬駭然八色郞廳一竝汰去
정조 19년 · 강
命內禁將尹範敍棍汰兵曹參判柳誼禁推
정조 19년 · 목
敎曰旣無標信又無將令則內禁衛將尹範敍之自主張行龍虎大將之事如許泛濫愚悖之人前所未見爲先汰去令訓將過齋後決棍參判以下俱非龍虎營之堂上則該番將之聽從參判口來分付不但駭然參判之行此法外孰謂此人之執法乎兵曹參判柳誼禁推尋因柳誼囚單敎以飭已施矣守宮點下分揀放送
정조 19년 · 강
整理儀軌廳以抄啓文臣李錫夏等十一人加差謄錄郞廳啓
정조 19년 · 목
整理儀軌廳啓言本廳書役浩多以元差下郞廳二人萬無及期了當之望新舊抄啓文臣中李錫夏安廷善洪秀晩金近淳權晙徐俊輔李勉昇柳遠鳴姜浚欽李東萬嚴耆請加差謄錄郞廳以爲趁速完役之地允之
정조 19년 · 강
命明日宣禧宮動駕時只令東西班二品以上陪從
정조 19년 · 목
敎曰明日宣禧宮酌獻禮時百官旣命先詣出還宮時隨駕則東西班二品以上爲之事分付
정조 19년 · 강
命訓局挾輦軍以園幸隨駕軍試放入格人出用禁御兩營屛門把守將士以中旬入格人出用
정조 19년 · 목
因訓局隨駕單子敎以挾輦軍則園幸隨駕軍試放入格人別爲懸註限七八十名出用如或不足軍餉色入直軍通用又因禁御兩營屛門把守單子敎以將與軍皆以中旬入格人出用
정조 19년 · 강
命儀軌堂上及兵判禁軍別將處分竝分揀加施前禁將金持默前御將李漢豐削職之典
정조 19년 · 목
敎曰國之爲國不過紀律法令古之人辟鬼禦魅猶用如律令三字之符近日朝廷雖不尊命令獨不行於蔭武帥乎紀律獨不立於京軍門乎凡事務欲遽忘其怒觀理之是非日前處分之止於譴羅亦出審愼於刑政之意伊後更思訓局事分明誠勤總廳事優可免罪至於龍虎營則判堂別將亦足爲可怒之瑞渠輩不願還屬禁施豈可勤差未及擧行者只一窠此則飭已施矣編役莫重亦自有首從之別儀軌堂上及兵判禁軍別將處分分揀前禁御兩帥事到此愈益彰著各使自其口發明豈有其說譴罷終涉太寬勞役所重果何如承傳所重果何如則雖百人千名一邊加出後具由草記卽事理道理之當然敢以無窠待闕等說肆然鼓吻搖舌於問啓之下此兩帥知畏字乎惜乎故將臣金聖應之三十年戎垣每一登筵體掉手戰汗濕朝衣至今傳以爲美談以禁將今番事方之故師於禁將心能無怵然乎所謂兩營事如是而其可曰嚴畏於紀律��蹶於命令乎含垢處自可含垢警礪處宜加警礪前禁衛大將金持默前御營大將李漢豊加施削職之典使他營知有如律令之義
정조 19년 · 강
命政院啓辭勿施重推承旨蔡弘遠
정조 19년 · 목
政院啓言明日擧動時別侍衛不可不備兵曹判書未差之代請政官牌招開政差出敎以何去而今始爲之乎卿相家子弟聞見必勝於儒士家而昨日擧行不徒及是萬萬騎然當該承旨蔡弘遠徹宵廳坐不可懲其溺職之罪爲先從重推考兵判已分揀此啓辭勿施牌招傳援命召
정조 19년 · 강
命時囚中吳泰曾等竝放泰曾仍察假注書
정조 19년 · 목
敎曰時囚罪人中吳泰曾等以史官在囚人放又因假注書望箇敎曰吳泰曾仍察廳任
정조 19년 · 강
命戶禮曹修改各陵渝損之物行閣柱頭塗禙勿爲事著爲式
정조 19년 · 목
承旨洪義榮書啓以爲臣敬奉聖敎馳往健元陵奉審則丁字閣殿內御床上紫的褥內拱紬渝傷樽床坐面紙渝傷月廊薍簾五淨懸索三巨里竝破傷仍詣顯陵奉審則丁安閣殿內柱根塗紙竝渝傷月廊薍簾四淨破傷仍詣穆陵奉審則丁字閣窓戶塗紙竝渝色沙嗞椀三立沙大貼三立竝破傷仍詣徽陵奉審則丁字閣殿內別紋地衣四張付一淨破傷月廊柱根塗紙竝渝傷方甎間間破傷獻官拜席一立破傷仍詣崇陵奉審則丁字閣殿內樽床坐面紙渝傷月廊薍簾四淨破傷沙磁椀三立雉尾菷一柄竝破傷仍詣惠陵奉審則丁字閣月廊柱根塗紙竝渝傷仍詣元陵奉審則窓戶塗紙竝渝傷月廊柱根塗紙竝渝色薍簾五淨破傷齋室北邊中門蓋瓦脫落仍詣泰陵奉審則丁字閣樑上塗灰間間剝落沙磁梲二立破傷仍詣康陵奉審則丁字閣樑上塗灰間間剝落月廊薍簾五淨懸索二巨里竝破傷仍詣懿陵奉審則丁字閣神門塗紙渝色月廊柱根塗紙竝渝傷薍簾七淨懸索三巨里竝破傷沙大貼三立洗爵巾一件竝破傷俱宜趁卽修改敎曰分付該曹修改而丁字閣外行閣之柱頭塗禙近於淨文勿爲事定式分付戶禮曹
정조 19년 · 강
罷黃海監司李泰永職
정조 19년 · 목
該監司李泰永狀啓以爲臣已發巡而回還正使喪柩到黃州境上萬無及期之望以瑞興府使李舒永差出假都事使之陪行敎以狀啓甚爲駭然發巡期日旣無移易不得之限則揆以朝體事向豈可如彼近來習俗渝薄不識制法本意之死後厚於生時若考五禮儀則其優禮異渥尤何等迥絕乎箕伯則撤巡還營之意措語狀聞者海伯獨可不爲乎其在敦習俗敬大臣之道如許道臣不可仍置方伯之列黃海監司李泰永羅職政官牌招開政差代
정조 19년 · 강
分揀京畿都事李翊模拿處
정조 19년 · 강
命皇壇望拜禮不參儒武限秋科停擧朝官拿處仍査各家門長先從有職者拿勘京兆捧參班人單子入啓每年三月請出修整著爲式仍命誤捧擧案之部官拿處
정조 19년 · 목
敎曰晴則多多爭赴雨則占便不來至於今番參班而駭然甚矣朝官儒武不過百餘人云揆以人情寧有是乎若念乃先之心雨晹何擇設或有在外不參者今朔有節享又有望拜禮則其敢息偃在卿廬乎今日不爲參班儒武一竝限今秋科前停擧朝官拿處外任及衆所共知實病各其門長呈單京兆則該房考察取捨渠輩何論不飭之罪門長焉敢免乎査出各家門長先徒有職者施以令該府拿勘之典俾知愾我寤艱於下泉匪風之思此後則令京兆長問于各家門長捧單可以參班人合錄一册一件入啓一件置于該房一件置于京兆一以除紛淆一以定成式每於三月請出修整莫曰此擧近於不急人之爲人惟孝與忠如輪翼之不可偏廢而習俗日渝義理日晦倫綱日斁今日之敎正爲三者之弊有激而發也諸忠家後孫勿以此敎爲迂而益思追先之道先自奔走於筋力之事莫或怠弛則入是壝行是禮之時其心當專於尊周亦可爲追先之一端又能擴充滋長常常不已則月計歲計當爲眞箇盡分於尊周之人豈不盛乎皆令知悉○成均館啓言今日皇壇展拜時忠良子孫中只納擧案不爲參班儒生二十二人一從擧案詳竅則宋曦金民柱李克相金華淳尹行鎭尹昇鎭六人皆於曉頭待令參班而只緣班罷後敢在各處以爲趁夕更參之地故不及於賓廳招入之時李濟翼家在楊州只知祭班之當參今始入來而該部混呈擧案金願曾李宅鎭李厚信三人俱是閑良而混入於儒生擧案故參班則的實而賓廳則果不待令以上十人實狀則然李命鉉黃載復李時峻兪顯柱李震欽李世憲六人爲參祭班方皆待令於齋所而今朝則只呈擧案未及參班揆以士習固已可駭至於李希訥黃勉忠尹光縡兪簡柱洪德泳崔公顯六人昨呈擧案而今日則初不參班特敎査問之下或稱老病或稱猝病終不來待分義所在尤極可痛李命鉉等六人李希訥等六人分輕重施以停擧之罰而在鄕之李濟翼混置進參之擧案閑良金履增等三人誤錄於儒生之擧案矇然不察之失在所難逭請當該部官拿問處之允之
정조 19년 · 강
施園所植木差員曺允植等賞典鷺梁站待令校吏亦爲施賞
정조 19년 · 목
敎曰今番園所植木播種時植木差使員安城郡守曹允植陞敍差使員張世紈邊將待窠差送監植奉安閣衛將前郡守李益賢未經三品則除三品又敎曰今番園辛時鷺梁站待令果川校吏令該所依肆覲站例施賞
정조 19년 · 강
命吏曹判書尹蓍東參判黃昇源牌招開政仍諭李顯道處分之意
정조 19년 · 목
政院以吏曹判書尹蓍東參判黃昇源三違召啓敎以體群臣列於九經之一而事關不敢言仍不提說使位居家宰者進退維谷旣違體下之政亦非爲莫重不敢言之本意今因屢牌輒違問其委折所對雖不別白予之臆料亦或髣髴矣轎前酬酢略有徵及予所裁擇而分柝者大臣則似皆領會而言語異於文字外間之不識者宜乎致惑於刑政之倒序其實有大不然者年前重臣處分卽不知重臣錯認疏與書也追始知其本情之無他犂然渙然前席慰釋在重臣已勘究竟法大抵趙德隣之疏蕩非爲德隣卽爲其子進道庚辰事也上而辨明伊時事實下而昭暴重臣心跡一擧而兩適其當則朴基正者渠是何人敢於詳諭筵席之前曰可曰否於其間罪固罔赦然猶以不治治之李顯道疏語之斷斷申復殆若角戰於本事姑未一番部示之故有難勤歸之首犯循例下批職名若常而渠以外面粗跡四字筆之於書究厥所爲死有餘罪彼四字之屬誰着某都置之事關不敢言其所驚悚者政在於外面粗跡此所以嚴處於顯道而末流之顯道反爲故犯之有者也然則顯道何辭可怒重臣何事可引刑政似倒非倒群惑不解自解末必不爲世道之一助矣到今重臣處義自歸鳥有長亞堂更爲牌招開政夜已深待開門出牌
정조 19년 · 강
命壯勇營前提調鄭民始徐有隣詳抄內外營文蹟送于儀軌廳
정조 19년 · 목
敎曰本營內外營可考文蹟雖令抄出建置之本意創設之年條軍制穀總及文簿體叚外此錙銖毫分之叚落條件豈可使做事易與抱泥帶水之兩堂編校乎前提調鄭民始徐有隣雖末出仕分秩抄錄送于主管兩堂入啓無所不可令兩堂依此爲之今番整理之事不爲效力則此事致勞重臣必以爲辛凡例務從詳備因此兼欲爲本營大文獻也全謄者全謄抄錄者抄錄而秩秩有條然後可以便覽此意分付亦以此傳敎載之該營謄錄該營大節目不過只抄梗槪此書凡例則期於該備爲可竝以此意分付
정조 19년 · 목
政院啓言今日齋宿承旨當備員而同副承旨李海愚在外何以爲之敎以催促上來卽爲牌招
정조 19년 · 강
弘文提學徐有隣陳疏辭職賜例批
정조 19년 · 강
水原留守趙心泰疏辭新資賜批
정조 19년 · 목
批以築斯鑿斯壯觀聳瞻而樂赴爭趨成之不日者卿之功也卿其勿辭行公
정조 19년 · 강
命各營中旬勿拘齋日爲之
정조 19년 · 목
宣禧宮酌獻禮在明也
정조 19년 · 강
詣毓祥宮延祐宮展拜仍詣宣禧宮行酌獻禮登洗心臺賞花耦射
정조 19년 · 목
具翼善冠袞龍袍乘輿出協陽門降輿乘輦出敦化門詣毓祥宮宮門外降輦乘輿詣齋室門外降輿詣版位行禮仍詣奉安閣行禮奉審由挾門詣延祐宮行禮訖乘輿詣宣禧宮入齋室親押香祝百官整班後就版位再拜仍行酌獻禮大祝副司果徐有榘還御心留舍改具便服召見閣臣承史雲劍總管予謂都總管李敏輔曰每歲此幸必與卿等同登洗心臺辛亥春予詩有坐間多晧髮來歲又今樽之句翌年此會予又有會心東洛老無▣又詩樽之句皆指卿也今日之遊亦當使卿專管矣仍乘便輿出本宮北門命諸臣中年過六十者皆賜鳩杖俾便登陟逐從玉流泉迤過數十武至洗心臺張幄陞座召見領議政洪樂性右議政蔡濟恭予謂樂性等曰每年此時之必臨此臺非爲選勝看花也蓋有微意存焉每欲一諭而未果矣此臺之址卽是宣禧宮墻外故曾於景慕宮初建時卜地開基至於定礎予每於拜宮之時周覽基址輒不禁哽愴久之近年以來每於此行輒一登臨亦出於托思志驚之義予豈爲暇豫而然哉此事卿等想不待予言而知之矣昔乙卽邦慶後故重臣靈城君與諸卿宰會弼雲臺以伸觀祝而伊時靈城之詩有每年長醉太平杯之句雲臺卽此臺相望處卿等或有聞知者乎濟恭曰每歲臨幸之必於此臺稟出於因地寓慕之孝思臣等豈無所仰認者而今承下敎尤不勝欽頌萬萬矣乙卯宴會曾所聞知而靈城之詩氣格圓好可謂太平之音也予曰今年卽是千載難逢之慶年也卿等修述故事匹美前人賁餙今日之太平亦好矣必於今月內選日來會於此地則是年是遊亦豈不稀貴耶樂性曰臣等値此慶年凡在賁餙之方必思所以靡不用極而今又伏奉下敎敢不對揚予曰此後十年甲子卽景慕宮重卺之年也其時慈宮之詣園所展拜卽是情禮之不可已予於今番陪慈駕還宮後水刺所用器皿之屬姑爲留置本府此亦予意存焉卿等不可不知濟恭曰臣則雖微下敎在華城時伏見器皿之留置有所仰認者此後十年甲子之慈宮行幸於情於禮質聖無疑矣予曰十年後卿等復爲陪駕則豈不稀異今以卿等筋力觀之皆可無慮矣予命抄啓文臣金近淳凡臺底洞內朝官儒生竝令知委來待俾無一人遺漏仍宣飯於諸臣訖命承旨李晩秀書小序及七言小詩序曰臺以洗心名托思而志舊也事詳宮園展省錄歲輒一臨以爲課此擧豈爲偸間旁人詎職予心疇昔乙卯靈城詩句有云君歌我嘯上雲臺李白桃紅萬樹開如此風光如此樂每年長醉太平杯是歲是臺誦其詩想其事哽咽無以爲心所祈祝而欣慶者還自長樂奉壽之筵頌騰千歲萬歲玆步靈城韻命諸臣賡載詩曰春日遲遲上北臺此行非是趙花開新詩更續觀華曲萬歲長斟萬壽杯彌勒峴爲華城初界每歲省園還道至峴上瞻望久之未便言族府之人環石而臺其地今行見之名其臺曰遲遲起句及之慈宮幸華城進饌日樂章有觀華曲下句亦及之書訖使抄啓文臣洪仁浩丁若鏞曺錫中黃基天各謄一本傳於諸大臣俾賡和以進在筵諸臣及臺底儒生與文蔭亦皆賡進領議政洪樂性左議政兪彥鎬右議政蔡濟恭領敦寧金履素判府事金憙李秉模儀軌堂上守禦使沈頣之京畿監司徐有防禮曹判書閔鍾顯戶曹判書李時秀工曹判書李家煥總戌使徐龍輔右承旨李晩秀行副司直尹行恁內閣提學沈煥之檢校直閣南公轍檢校待敎徐有榘都承旨李祖源左承旨洪義榮左副承旨蔡弘遠右副承旨李聲源同副承旨李海愚檢閱吳泰曾假注書具得魯別雲劍行司直徐有隣實劍都總管李敏輔校正文臣前參判李益運洪仁浩前承旨洪義浩李相璜金熙朝丁若鏽謄錄郞廳修撰嚴者前修撰金近淳副司果權晙副司正徐俊輔曺錫中李勉昇柳遠鳴姜浚欽黃基天文兼徐有聞檢書官朴齊家柳得恭李旭秀○臺底諸臣行副司直李羽晉僉知金履規奉常正柳師模奉常判官李元八司宰僉正趙基顯前縣監趙基泓副正字尹濟泓典牲奉事金順行翼陵參奉金履禮儒生賡韻令政院收捧待還宮入徹以爲考等施賞之地生員李箕采幼學柳煥昇進士金重淳幼學趙瀷生員閔師膺幼學金履實南復來李正紳李在憲李正殷李穆源進士沈來永幼學趙履鎭全邁淳南駿聲趙秉主金蓍根李鳴九李濟敬金履初李一容申在植閔䝘顯朴路壽黃仁素宋鎭主朴泰命李元一李學祖權中泰權度應幸命九南紀漢金頣淳趙洛源鄭書鉉金孝根金有根李源昌趙匡鎭金炳常趙榮仁李漢雲李顯相李東心鄭緯煥趙箕采朴宗益金炳斗金善根金文根趙靜柳五應洪樂謙李縣永柳錫均金觀淳進士李基壽幼學南養秉趙亨檀鄭大鉉趙學順李芝秀趙鉉重李初九吳致壽李必容南升來李儒國金若淳沈恭鎭李趾善朴致五趙升采李格尹仕大尹顯周宋南圭宋愌豊洪樂鎭沈邦鎭金炳翼沈纘鎭金履綱旣又設小布于臺之南予與在筵武臣及文臣之能射者耦射予第一巡獲四矢第二巡獲五矢又射貫革一巡獲四矢陪射諸臣以次耦射陪射文臣小布二巡領議政洪樂性第一巡二中第二巡三中右議政蔡濟恭第一巡不中第二巡一中守禦使沈頣之第一巡不中第二巡一中京畿監司徐有防第一巡二中第二巡二中行右承旨李晩秀第一巡二中第二巡三中行副司直尹行筵第一巡三中第二巡四中兵曹判書沈煥之第一巡一中第二巡一中行副司直李益運第一巡一中第二巡二中副修撰嚴耆第一巡二中第二巡三中副司正徐俊輔第一巡一中第二巡二中○貫革一巡沈頣之不中徐有防一中李晩秀不中尹行恁一中沈煥之不中李益運二中嚴耆一中副司正李勉昇不中○陪射武臣小布二巡壯勇大將徐有大第一巡一中第二巡四中訓鍊大將李敬懋第一巡二中第二巡二中○貫革一巡徐有大一中李敬懋一中同副承旨李海愚一中壯勇營別隨駕將官知中樞府事趙圭鎭二中前兵使吳毅常一中前水使鄭學耕二中前水使趙雲行三中前府使申鴻周一中三和府使李溏一中前府使徐英輔二中前郡守田文顯一中前郡守閔致愼一中前五衛將張世經二中前五衛將全大重二中前訓鍊正李光益二中前訓鍊正金爔二中訓鍊正趙岐一中前郡守趙㞳一中宣傳官金鎭鼎不中前縣監白東修不中前宣傳官金煐一中前宣傳官田遇聖一中哨官趙嵾一中宣傳官李東善二中宣傳官梁埉一中宣傳官鄭周誠二中宣傳官尹養儉一中臺底武臣及隨駕各營將校亦皆試射領賞臺底武臣貫革一巡御營把總申處文李默運守門將李性林一中各賜弓一總戎哨官李重晉二中賜弓一矢十五折衝李東喆一中出身徐志敏趙進洙一中各賜弓一閑良李儒斌二中賜弓一矢十五閑良李濟元李儒甲李濟臣崔允行張志運一中各賜弓一○各營隨駕將校貫革一巡兵曹敎鍊官金義淳一中壯勇營知彀官金商鎭敎鍊官金鰲福一中各賜綿布一匹敎鍊官張忠賢任慶麗二巡四中各賜綿布三匹敎鍊官金得源二巡三中賜綿布二匹訓鍊都監敎鍊官具始昌韓興國一中禁衛營敎鍊官李東協一中各賜綿布一匹日卓午煎花餻宣饋于諸臣且敎李羽晉柳師模等與洞內諸人均分醉施以志今日之樂別賜南復來內廚饌一盤曰特念爾父之曾經桂坊也有此別頒歸與妻孥共之也命承旨以紙筆墨分賜洞內兒輩敎曰予於是地視同隣閈此後每年駕臨也洞中人士老少無待招呼而來會各其門長率領柢迎可也是日天氣淸朗化景淨姸都人士女之瞻羽旄聽鍾鼓者族擁兩麓予以是年是遊不可無均霑之擧遣宣傳官以餠食分饋之少項命諸臣中年老人先退仍賜領右相法樂各一部導之至其家乘興出宮門至毓祥宮門前降輿陞輦由敦化門還內
정조 19년 · 강
命華城養老宴入參人中以籍式未準未加資者一體加資
정조 19년 · 목
右議政蔡濟恭啓言華城養老宴時參宴諸人皆蒙一例加資之息而其中本府境內居住九人及邑底築室一人之有前銜者以其年準而得參於宴以其籍式之未準而不得參於加資者有之云當此飾喜廣慶之日恐或有向隅之歎故敢達敎以一體加資口傳下批敎旨今日內成送
정조 19년 · 목
以洪受浩爲掌令李貞運爲副修撰徐邁修爲黃海監司
정조 19년 · 강
整理儀軌廳以鄭重周李邦億酬勞事問于內醫院軍器寺以啓
정조 19년 · 목
整理儀軌廳啓言問于內醫院及軍器寺則以爲鄭重周議藥同參已爲差下李邦億則該寺僉正已爲擬望移送吏曹云矣
정조 19년 · 강
考下宣禧宮洞儒賡載試券仍命內閣三下以上人頒給賡載錄
정조 19년 · 목
敎曰今日召見出於家人視之意還宮後酬應雖繁呼燭考券以下此傍目一通令前承旨李羽晉太常正柳師模抄啓文臣金近淳多數謄出輪示洞中諸生三下以上人賡載錄印出後使之待令於內閣親受
정조 19년 · 강
遣承旨詣昭寧園奉審摘奸
정조 19년 · 강
命桓祖大王懿惠王后追躋位版以四月十一日造成奉安及奉安祭以十二日爲之
정조 19년 · 목
禮曹啓言今此桓祖大王懿惠王后追躋永興本宮時位版造成及奉安日子令日官李廷馥推擇則位版造成吉日來四月初二日卯時十一日卯時爲吉奉安吉日同月初八日卯時十二日辰時爲吉云以何日時擧行乎敎以各日之中十一日大吉以此日造成位版而奉安及奉安祭十二日爲之香祝及位版所用奉詣日子今月來月中擇吉親傳於殿庭柢迎於關外以此知悉擧行而服色則遠遊冠絳紗袍爲之諸臣朝服進去大臣以下到城外改着黑團領陪進事分付
정조 19년 · 강
假承旨金啓洛咸鏡監司金華鎭以咸興永興兩本宮奉審形止及各項擧行條件馳啓
정조 19년 · 목
假承旨金啓洛狀啓以爲臣於前月二十六日到德源府則臣父巡審亦過此地擧行條件一一面傳隨詣永興本宮奉安處所及床卓排設同爲奉審而祭器容入之數若依咸興本宮祭品參互磨鍊則其在愼重之道不可只憑儀式册子中所載圖式而分排其數仍詣咸興本宮一體奉審各項圖形及別單成册已悉於臣父啓聞中不敢更爲煩陳○咸鏡監司金華鎭狀啓以爲臣於巡審之行路逢臣子假承旨金啓洛得伏聞筵敎除又禮曹關文來到故進詣永興本宮奉安欌櫝與祭器床卓詳細奉審後自本道應行凡事卽爲分付於地方官及逢授官預各整待仍詣咸興本宮一體奉審後各項圖形擧行條件或載册子或具別單罔夜上送○別單咸興永興兩本宮位版前後兩傍長廣與趺方櫝尺數別具册子入盛樻子上送祭器以鑞器或木器依樣造成每樣各一器合十三坐上送祭器容入之數依咸興本宮祭品分排磨鍊後以剩餘及不足之數載錄於册子中咸興本宮殿內有儀仗而永興本宮則無儀仗奉安欌櫝床卓及面帳床巾令地方官眼同營禆一一造成正殿御聞板子第一行三井畵龍文而其外他井及左右兩間板子則皆畵以荷葉且畵龍三井比之他井長廣旣大高低差殊今若奉安兩位版則次次奉安之除處所亦將比前稍移板子晝龍之文旣未當中所見參差不齊若依咸興本宮例以油芚仰設板子下則可以遮板面參差之晝亦似無日後雨漏之慮事係愼重不敢輕議乞令該曹稟旨分付正殿比諸咸興本宮間架則稍挾祭床則稍大今若添設兩位祭床則將事之除執事出入不無難於容施之慮移安室則間架尤挾於正殿來頭移奉時床卓排設極其挾窄令該曹稟旨分付恐合事宜正殿及移安室別無修理處而移安室中門稍爲傾仄今當大修理年次故方令別差報司後分付逢授官趁卽修改
정조 19년 · 목
鍾顯持咸興永興兩本宮儀式圖形來待也
정조 19년 · 강
命稷山縣監丁遇泰畿內守令相換
정조 19년 · 목
禮曹判書閔鍾顯啓言永興本宮內下銀器當爲及期造成而不可無監董之人稷山縣監丁遇泰曾於年前兩本宮祭器造成時亦爲董役矣今番亦令看役而湖邑曠官誠爲可憫請畿內守令中相換使之着意擧行從之敎以令該曹口傳相換又啓言今此永興本宮追躋時香祝擇吉親傳於殿庭柢迎於關外有命矣庚申親傳香祝時則應參諸臣以文臣曾經侍從蔭官曾經六曹堂上武臣曾經二品實職人磨鍊入參矣今番亦當依此擧行從之
정조 19년 · 강
命永興本宮位版追躋後禮成祭大臣爲初獻官禮堂爲亞獻道臣爲終獻位版追躋時書寫儀式依永興本宮國初室儀式擧行書寫官禮判爲之
정조 19년 · 목
禮曹判書閔鍾顯啓言永興本宮位版追躋時十二日禮成祭則祭品及儀節恐當遵肅廟朝乙亥追祔時已例以別大祭設行而大臣爲初獻禮堂爲亞獻道伯爲終獻事旣伏承筵敎請以此擧行從之又啓言咸興永興兩本宮位版書寫儀式已爲謄來謹考而永興本宮則間字以書咸興則連書矣今此位版追躋時書寫儀式謹依永興本宮國初室儀式擧行恐宜故敢達從之又啓言今此永興本宮追躋時位版書寫官前期差出然後可以擧行故敢達敎以禮判爲之又啓言今此永興本宮位版造成處所當於移安室爲之矣奉安本宮時大祝當爲移奉欌櫝而齋祝亦當助擧故敢達從之
정조 19년 · 강
命內閣咸興永興兩本宮別大祭衣幣香燭祭品賚奉時齋宿處所預爲稟旨仍命書揭院壁
정조 19년 · 목
敎曰咸興永興兩本宮別大祭衣幣及香燭祭品賚奉時齋宿親傳載在儀式此後則令內閣每於內需司擇日報來後齋宿處所預爲稟旨事書揭院壁定式施行亦令政院載之該房故事
정조 19년 · 강
稷山縣監丁遇泰陽城縣監鄭柱相換口傳也
정조 19년 · 강
改差戶曹正郞鄭東敎以尹光心代之口傳也
정조 19년 · 목
戶曹啓言永興本宮祭器今將鑄成而該色郞廳鄭東敎呈旬已久勢難察任請改差令該曹口傳差出允之
정조 19년 · 강
整理儀軌廳以鷺梁站待令果川校吏依肆覲站例施賞啓
정조 19년 · 목
整理儀軌廳啓言今番園幸時鷺梁站待令果川縣結束將校邊致文等四人色吏邊得仁等八名隨駕將校廉雄甲等五人各木一匹色吏金普文等五名各布一匹施賞
정조 19년 · 목
兼大司成李晩秀啓言三日製過齋後草記有命矣敢達敎以弘文提學待開門牌招通方外